Det Økonomiske og Sociale Udvalgs udtalelse om:

- »Kommissionens forslag til Europa-Parlamentets og Rådets afgørelse om ændring af grundlæggende afgørelse vedrørende Socrates-programmet med det formål at medtage Tyrkiet blandt modtagerlandene«,

- »Kommissionens forslag til Europa-Parlamentets og Rådets afgørelse om ændring af grundlæggende afgørelse vedrørende Ungdom for Europa III-programmet med det formål at medtage Tyrkiet blandt modtagerlandene«, og - »Kommissionens forslag til Rådets afgørelse om ændring af grundlæggende afgørelse vedrørende Leonardo-programmet med det formål at medtage Tyrkiet blandt modtagerlandene« () (97/C 158/10)

Det Økonomiske og Sociale Udvalg besluttede den 30. januar 1997 under henvisning til forretningsordenens artikel 23, stk. 3, at afgive udtalelse om de ovennævnte emner.

Det Økonomiske og Sociale Udvalg besluttede at overdrage det forberedende arbejde til Giacomina Cassina som hovedordfører i henhold til forretningsordenens artikel 20 og hasteproceduren i artikel 50.

Det Økonomiske og Sociale Udvalg vedtog på sin 344. plenarforsamling af 19. og 20. marts 1997, mødet den 20. marts 1997, med 88 stemmer for, 15 stemmer imod og 22 hverken for eller imod, følgende udtalelse.

1. Indledning

1.1. Med dokument KOM(96) 199 endelig udg. af 13. maj 1996 har Kommissionen foreslået Rådet at ændre de grundlæggende afgørelser om Leonardo-programmet, Socrates-programmet og Ungdom for Europa-programmet med det formål at inkludere Tyrkiet. I Rådets afgørelse af 6. december 1994 om Leonardo-programmet og Europa-Parlamentets og Rådets afgørelser af 14. marts 1995 om Socrates-programmet og Ungdom for Europa-III-programmet fastsættes det, at programmerne er åbne for deltagelse af de associerede central- og østeuropæiske lande samt Cypern og Malta, men Tyrkiet, der har haft associeringsaftale med Fællesskabet siden 1963, er ikke nævnt.

1.2. Kommissionens forslag har til formål at indføre de samme vilkår for Tyrkiet som for de øvrige associerede lande. Tyrkiet har som det eneste af disse lande allerede indgået toldunion med EU pr. 31. december 1995 undtagen for landbrugsprodukter. Forslaget imødekommer desuden den anmodning, som Tyrkiet fremsatte på Associeringsrådets møde den 30. oktober 1995.

1.3. Kommissionen mener, at det i tilknytning til toldunionen i dobbelt forstand er i EU's interesse at inddrage Tyrkiet i disse programmer. De unge EU-borgere vil kunne knytte nærmere forbindelser med de unge tyrkere og bidrage til at styrke demokratiet og fremme respekten for menneskerettighederne i Tyrkiet. Disse målsætninger er anført på s. 9 i finansieringsoversigten som hovedelementerne i cost benefit-analysen.

1.4. Kommissionen understreger, at modtagerne hovedsagelig vil være studerende, universitetslærere og unge, og at formidlerne hovedsagelig vil være uddannelsesinstitutioner, navnlig universiteter og højere læreanstalter.

1.5. Kommissionen anfører, at Tyrkiets finansielle bidrag skal ydes enten ved et direkte bidrag eller ved hjælp af bevillinger hentet fra rammebeløbet for det finansielle samarbejde med landet (eller en kombination af de to). Kommissionen forbeholder sig ret til efterfølgende at fremsætte et forslag til budgetmyndigheden.

2. Bemærkninger

2.1. ØSU bemærker med skuffelse, at selv om retsgrundlaget for de fremsatte forslag er EF-traktatens artikel 126 og 127 (Socrates), 126 (Ungdom for Europa) og 127 (Leonardo), der fastsætter obligatorisk høring af ØSU, har ØSU ikke modtaget den formelle anmodning om udtalelse, til trods for at den blev bebudet i maj 1996. Dette forhold foranledigede ØSU til at gå frem efter artikel 23, stk. 3, i forretningsordenen efter en diskussion om dette emne på mødet i Bruxelles den 12. december 1996 i Det Blandede Rådgivende Udvalg.

2.2. Begyndelsen af punktet: »På baggrund af ..... mener ØSU ...« »udgår og punktet indledes således: ØSU nærer alvorlige bekymringer med hensyn til demokratiseringsprocessen og overholdelsen af menneskerettighederne i Tyrkiet; man er helt opmærksom på, at det kurdiske spørgsmål og Cypern-spørgsmålet i de seneste måneder ikke er blevet bragt nærmere en løsning. Dog ønsker ØSU at opretholde sammenhængen med den initiativudtalelse, man vedtog i 1993, og med andre bestræbelser udfoldet i sammenhæng med det i 1995 oprettede Blandede Rådgivende EU-Tyrkiet-Udvalg. ØSU mener dog, at uddannelse ... (osv. uændret)« og erhvervsuddannelse er områder, hvor den kulturelle og menneskelige udveksling med tredjelande spiller en langt væsentligere rolle end noget andet økonomisk eller politisk hensyn. ØSU har i adskillige udtalelser om EU's eksterne forbindelser givet udtryk for, at EU's interesseorganisationer lægger stor vægt på det kulturelle og uddannelsesmæssige samarbejde med tredjelandene.

2.3. ØSU tilslutter sig derfor det fremsatte forslag.

2.4. ØSU bemærker imidlertid at, til trods for at Europa-Parlamentet har opført midlerne vedrørende finansforordningen EU-Tyrkiet under reserven, opfordrer selv samme Europa-Parlament i punkt 5 i sin betænkning af september 1996 om den politiske situation i Tyrkiet Kommissionen til at tilbageholde midlerne under MEDA-programmet, med undtagelse af midler til fremme af demokrati, menneskerettighederne og det civile samfund.

2.4.1. ØSU mener helt afgjort, at dette forslag falder ind under Europa-Parlamentets undtagelse og håber, at afgørelserne snarest muligt vil træde i kraft.

2.5. ØSU deler den stigende bekymring, som næres af mange demokratiske kredse i EU og Tyrkiet, over en række handlinger, erklæringer og manglende overholdelse af forpligtelser fra den tyrkiske regerings side, men er fortsat overbevist om, at samarbejdet omkring vigtige spørgsmål såsom uddannelse, erhvervsuddannelse og ungdom repræsenterer en uvurderlig merværdi for EU's eksterne forbindelser i form af samkvem mellem de civile samfund, hvilket er noget, man aldrig bør give afkald på.

2.6. Uddannelse, erhvervsuddannelse og udveksling blandt unge er et grundlæggende område af strategisk betydning for udbredelsen af de fundamentale menneskelige og demokratiske værdier. Således kan praktikophold, studier eller erhvervsuddannelse i udlandet, hvor man er i kontakt med et samfund, der efterlever og fremmer principperne om demokrati og pluralisme, påvirke et menneskes liv i positiv retning for altid. Det er vigtigt at huske på, at der blandt dem, der deltager i denne kulturelle og uddannelsesmæssige proces, sandsynligvis er personer, der i fremtiden vil sidde med et betydeligt økonomisk og politisk ansvar i deres hjemland. Investering i menneskelige ressourcer skal altid ses som en investering i vores egen fremtid, der tjener til fremme af fred, demokrati og fredelig sameksistens. Det er den dybere mening med at åbne EU's kultur- og uddannelsesprogrammer for de unge i tredjelandene. Der er tale om en handling, der tjener samhørigheden og fremmer den europæiske økonomiske og sociale udviklingsmodel, som er kendetegnet ved solidaritet og ved, at forskellene udfolder sig i dialog.

2.7. Det er ikke irrelevant at bemærke, at retsgrundlaget for afgørelsen om Socrates og Leonardo er traktatens artikel 127 (»Uddannelse, erhvervsuddannelse og ungdom«), der udtrykkeligt fastsætter, at »Fællesskabet og medlemsstaterne fremmer samarbejdet med tredjelandene ...«.

2.8. ØSU opfordrer Kommissionen til klart og tydeligt at identificere alle de budgetposter, der sammen kan bidrage til på det konkrete plan at give adgang for tyrkiske unge, studerende og universitetslærere til Socrates-, Leonardo- og Ungdom for Europa-III-programmerne. ØSU erklærer sig endvidere villig til inden for dets beføjelser at bidrage til gennemførelsen af de pågældende programmer, for bl.a. at kontrollere, at de anførte målsætninger forfølges på en struktureret og effektiv måde.

Bruxelles, den 20. marts 1997.

Tom JENKINS

Formand for Det Økonomiske og Sociale Udvalg

() EFT nr. C 186 af 26. 6. 1995, s. 8-9.